
Text rozhodnutia
Súd: Krajský súd Žilina Spisová značka: 3Tos/106/2016 Identifikačné číslo súdneho spisu: 5812010014 Dátum vydania rozhodnutia: 27. 10. 2016 Meno a priezvisko sudcu, VSÚ: JUDr. Vladimír Sučik ECLI: ECLI:SK:KSZA:2016:5812010014.1 Uznesenie Krajský súd v Žiline na neverejnom zasadnutí konanom 27. októbra 2016 v senáte zloženom z predsedu senátu JUDr. Vladimíra Sučika a sudcov JUDr. Dany Wänkeovej a JUDr. Milana Repáňa prejednal sťažnosť odsúdeného L. N. proti uzneseniu Okresného súdu Námestovo, sp.zn. 4T/6/2012 z 26.4.2016 a takto r o z h o d o l : Podľa § 193 ods. 1 písm. c) Tr. por. sťažnosť odsúdeného L. N. z a m i e t a . o d ô v o d n e n i e : Napadnutým uznesením okresný súd podľa § 419 ods. 1 Tr. por. a § 50 ods. 4 Tr. zák. vyslovil, že odsúdený L. N. sa v skúšobnej dobe podmienečného odkladu výkonu trestu odňatia slobody neosvedčil a súčasne mu nariadil výkon trestu odňatia slobody vo výmere 6 mesiacov. Na výkon trestu odňatia slobody zaradil odsúdeného do ústavu s minimálnym stupňom stráženia. Svoje rozhodnutie okresný súd odôvodnil v podstate tak, že odsúdený sa počas plynutia skúšobnej doby - najmenej od mesiaca jún 2012 do 10.5.2013, dopúšťal obzvlášť závažného zločinu nedovolenej výroby omamných a psychotropných látok, jedov alebo prekurzorov, ich držania a obchodovania s nimi, za čo bol aj právoplatne odsúdený. Za takýchto okolností je možné preto konštatovať, že neviedol riadny život. Proti uzneseniu okresného súdu podal sťažnosť odsúdený, ktorú odôvodnil tak, že žiada, aby mu súd ustanovil obhajcu, nakoľko je vo výkone trestu odňatia slobody. Sťažnosť ďalej doplnil aj prostredníctvom ustanoveného obhajcu, ktorú odôvodnil tak, že nariadenie výkonu trestu odňatia slobody vo výmere 6 mesiacov považuje za neúčelné, keďže v súčasnosti vykonáva nepodmienečný trest odňatia slobody vo výmere 10 rokov. Z hľadiska účelu trestu teda nariadenie 6-mesačného trestu odňatia slobody nie je účelné a nie je ani nevyhnutné. Má za to, že v jeho prípade sú dané výnimočné okolnosti a žiada, aby súd ponechal jeho podmienečné odsúdenie v platnosti. Keďže v súčasnej dobe vykonáva trest odňatia slobody v ústave na výkon trestu so stredným stupňom stráženia, žiada, aby bol zaradený do ústavu so stredným stupňom stráženia a nie do ústavu s minimálnym stupňom stráženia. Krajský súd na podklade podanej sťažnosti preskúmal v zmysle § 192 ods. 1 Tr. por. správnosť výrokov napadnutého uznesenia, ako aj konanie, ktoré mu predchádzalo a zistil, že sťažnosť bola podaná v zákonom stanovenej lehote, oprávneným subjektom, avšak táto nie je dôvodná. Preskúmaním spisu krajský súd zistil, že prvostupňový súd rozhodol správne, keď konštatoval, že odsúdený počas plynutia skúšobnej doby neviedol riadny život, nakoľko sa dopustil úmyselnej trestnej činnosti, pre ktorú bol aj právoplatne odsúdený. Spáchanie obzvlášť závažného zločinu nemožno ani podľa názoru krajského súdu považovať za vedenie riadneho spôsobu života. Prvostupňový súd mal aj podľa názoru krajského súdu splnené všetky zákonné podmienky na vyslovenie, že odsúdený sa v skúšobnej dobe neosvedčil a na nariadenie výkonu trestu odňatia slobody. Prekážkou nariadenia trestu odňatia slobody vo výmere 6 mesiacov nemôže byť ani skutočnosť, že odsúdený v súčasnej dobe vykonáva nepodmienečný trest odňatia slobody vo výmere 10 rokov. Za neopodstatnenú považuje krajský súd aj požiadavku odsúdeného, aby vzhľadom na výnimočné okolnosti bolo ponechané jeho podmienečné odsúdenie v platnosti. Ponechanie podmienečného odsúdenia v platnosti v zmysle § 50 ods. 4 Tr. zák. prichádza do úvahy len dovtedy, pokiaľ ešte neuplynula skúšobná doba. V predmetnej veci však uplynula skúšobná doba 26.7.2015. Za neopodstatnenú považuje krajský súd aj ďalšiu námietku odsúdeného, a to jeho žiadosť, aby bol na výkon trestu odňatia slobody zaradený do ústavu so stredným stupňom stráženia. Pokiaľ prvostupňový súd zaradil odsúdeného na výkon trestu odňatia slobody do ústavu s minimálnym stupňom stráženia, nemožno na základe sťažnosti podanej odsúdeným zmeniť napadnuté rozhodnutie v jeho neprospech - teda rozhodnúť o jeho zaradení na výkon trestu odňatia slobody do ústavu s prísnejším stupňom stráženia. Takýto postup by odporoval ustanoveniu § 195 ods. 1 Tr. por., z ktorého vyplýva, že orgán rozhodujúci o sťažnosti nemôže z jej podnetu zmeniť uznesenie v neprospech osoby, ktorá sťažnosť podala, alebo v ktorej prospech bola sťažnosť podaná. Pokiaľ odsúdený v konaní pred prvostupňovým súdom nemal obhajcu, nedošlo k porušeniu jeho práva na obhajobu, nakoľko v jeho prípade nešlo o povinnú obhajobu. Zo spisu vyplýva, že na žiadosť odsúdeného mu bol prvostupňovým súdom z dôvodov § 40 ods. 2 Tr. por. - teda pre nemajetnosť, pre ďalšie konanie ustanovený obhajca. Vzhľadom na vyššie uvedené skutočnosti, keďže krajský súd považuje výrok napadnutého uznesenia za zákonný a zákonu zodpovedá aj konanie, ktoré mu predchádzalo, preto rozhodol tak, ako je uvedené vo výrokovej časti tohto uznesenia a sťažnosť odsúdeného L. N. podľa § 193 ods. 1 písm. c) Tr. por. ako nedôvodnú zamietol. Poučenie: Proti tomuto uzneseniu sťažnosť nie je prípustná.

